《和宣州钱判官使院厅前石楠树》
唐代·孟郊

大朴既一剖，众材争万殊。懿兹南海华，来与北壤俱。

生长如自南，雪霜无凋渝。笼笼抱灵秀，簇簇抽芳肤。

寒日吐丹艳，赪子流细珠。鸳鸯花数重，翡翠叶四铺。

雨洗新妆色，一枝如一姝。耸异敷庭际，倾妍来坐隅。

散彩饰机案，馀辉盈盘盂。高意因造化，常情逐荣枯。

主公方寸中，陶植在须臾。养此奉君子，赏觌日为娱。

始觉石楠咏，价倾赋两都。棠颂庶可比，桂词难以逾。

因谢丘墟木，空采落泥涂。时来开佳姿，道去卧枯株。

争芳无由缘，受气如郁纡。抽肝在郢匠，叹息何踟蹰。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。